作者：李好古1
词牌/韵律：贺新郎

paragraphs: 人物风流远。
忆当年、江东跌宕，知音南阮。
惯倚胡床闲寄傲，妥腹难凭琴桉。
妙制拥、银蟾光满。
千古不传谁好事，忽茂陵、金碗人间见。
轻擘动，思无限。
长安钗鬓春横乱。
仿规模、红条带拨，媚深情浅。
安识高山流水趣，儿女空传恩怨。
使得似、支郎萧散。
听到三闾沈绝处，惨悲风、摇落寒江岸。
不肠断，也肠断。